
ของ
นายเรวัตร  ด่านตันติศุภกุล
นายกเทศมนตรีตำบลหัวไทร
วันอังคาร ที่ 1 เดือนมิถุนายน พ.ศ. 2564
ณ  ห้องประชุมสภาเทศบาลตำบลหัวไทร
................................
เรียน  ท่านประธานสภาเทศบาลตำบลหัวไทร และท่านสมาชิกสภาเทศบาลตำบล
หัวไทรที่เคารพ
	ตามที่ได้มีการเลือกตั้งนายกเทศมนตรีและสมาชิกสภาเทศบาลตำบลหัวไทร เมื่อวันอาทิตย์ ที่ 28 มีนาคม 2564 คณะกรรมการการเลือกตั้งได้ประกาศผลการเลือกตั้ง    เมื่อวันที่ 25 พฤษภาคม 2564 ซึ่งกระผมนายเรวัตร ด่านตันติศุภกุล ได้รับความไว้วางใจจากพี่น้องประชาชนในเขตเทศบาลตำบลหัวไทร ให้ดำรงตำแหน่งนายกเทศมนตรีตำบลหัวไทร
	ท่านประธานสภาฯ ที่เคารพ ตามพระราชบัญญัติเทศบาล พ.ศ.2496 และที่แก้ไขเพิ่มเติมจนถึงปัจจุบัน มาตรา 48 ทศ วรรคหนึ่ง บัญญัติว่า “ก่อนนายกเทศมนตรีเข้ารับหน้าที่ให้ประธานสภาเทศบาลเรียกประชุมสภาเทศบาล เพื่อให้นายกเทศมนตรีแถลงนโยบายต่อสภาเทศบาลโดยไม่มีการลงมติ ทั้งนั้น ภายใน 30 วัน นับแต่วันประกาศผลการเลือกตั้งนายกเทศมนตรี”
	และวรรคสาม “การประชุมเพื่อแถลงนโยบายของนายกเทศมนตรี ให้กระทำโดยเปิดเผย โดยนายกเทศมนตรีต้องจัดทำนโยบายเป็นลายลักษณ์อักษรแจกให้สมาชิกสภาเทศบาลทุกคนที่มาประชุมด้วย”  
ท่านประธานสภาเทศบาลที่เคารพ ในการเลือกตั้งนายกเทศมนตรีและสมาชิกสภาเทศบาลตำบลหัวไทร เมื่อวันที่ 28 มีนาคม 2564 กลุ่มหัวไทรพัฒนา ได้เสนอนโยบายการบริหารเทศบาลตำบลหัวไทร ต่อพี่น้องประชาชนในเขตเทศบาลตำบลหัวไทร ดังนี้ “ร่วมคิด ร่วมทำ นำหัวไทรพัฒนา” จะเห็นได้ว่าเป็นนโยบายมุ่งผลสัมฤทธิ์ของการพัฒนาเทศบาลตำบลหัวไทร โดยคำนึงถึงการมีส่วนร่วมของประชาชน

และเพื่อประโยชน์สุขของประชาชนเป็นสำคัญ หรือสอดคล้องกับหลักการบริหารจัดการบ้านเมืองที่ดี
บัดนี้ กระผมได้จัดทำนโยบายการบริหารเทศบาลตำบลหัวไทร เสร็จแล้ว จึงขอนำเสนอต่อสภาเทศบาลตำบลหัวไทร ตามนัยแห่งพระราชบัญญัติเทศบาล พ.ศ. 2496 และที่แก้ไขเพิ่มเติมจนถึงปัจจุบัน มาตรา 48 ทศ ดังนี้
1. ด้านสาธารณูปโภค และโครงสร้างพื้นฐาน
	1.1 ปรับปรุงทางสาธารณะ ถนน ตรอก/ซอย เป็น คสล.
	1.2 ปรับปรุงผิวถนน คสล.ที่ชำรุดโดยการปูทับด้วยพาราแอสฟัลติก
	1.3 ปรับปรุงและก่อสร้างระบบระบายน้ำ เพื่อป้องกันน้ำท่วมขัง และรองรับน้ำทิ้งจากครัวเรือน
	1.4 ปรับปรุงและก่อสร้างระบบบำบัดน้ำเสีย
	1.5 ปรับปรุงภูมิทัศน์ชายทะเลบ้านหน้าศาล
	1.6 ปรับปรุงภูมิทัศน์คลองบางแค
	1.7 ปรับปรุงภูมิทัศน์หน้าสำนักงานเทศบาลตำบลหัวไทร
	1.8 ปรับปรุงและติดตั้งระบบแสงสว่างทางสาธารณะโดยใช้โคมไฟ LED ให้มีความสว่างเพียงพอและช่วยประหยัดพลังงาน
2. ด้านสังคม
	2.1 มีมาตรการด้านความปลอดภัยชีวิตและทรัพย์สินโดยจัดให้มีชุดลาดตระเวนยามค่ำคืน ปรับปรุงและติดตั้งกล้องโทรทัศน์วงจรปิด (CCTV) ตามจุดเสี่ยงต่างๆ ให้ครอบคลุมทุกชุมชน
	2.2 ส่งเสริมและสนับสนุนการรวมตัวของกลุ่มต่างๆ เช่น กลุ่มสตรี ผู้สูงอายุ ให้มีความมั่นคง และสามารถดำเนินกิจกรรมสาธารณะได้อย่างหลากหลาย
	2.3 ส่งเสริมเยาวชนและประชาชนออกกำลังกายโดยดูแลปรับปรุงอุปกรณ์การออกกำลังกายให้เพียงพอและปลอดภัย  และจะจัดสร้างสนามฟุตซอล หญ้าเทียม 

	2.4 จัดส่งนักกีฬาเข้าร่วมแข่งขันในระดับต่างๆ ทั้งระดับท้องถิ่นและระดับจังหวัด เพื่อมุ่งพัฒนาทักษะ และขีดความสามารถให้กับนักกีฬา
	2.5  พัฒนาศูนย์พัฒนาเด็กเล็กเทศบาลตำบลหัวไทร เพื่อให้เด็กมีความพร้อมและมีรากฐานที่มั่นคง สู่อนาคตที่ดี
	2.6  จัดให้มีการสอนว่ายน้ำ เพื่อให้เด็กสามารถช่วยตัวเองได้ เมื่อเกิดอุบัติเหตุพลัดตกลงน้ำ โดยการสร้างสระว่ายน้ำสำหรับเด็ก
	2.7  ฝึกอบรมอาชีพ และวิชาการด้านอื่นๆ แก่ผู้สูงอายุให้ผู้สูงอายุมีรายได้ และช่วยตัวเองได้ไม่เป็นภาระแก่ผู้อื่น เป็นมาตรการรองรับการเข้าสู่สังคมผู้สูงวัย           ในอนาคต
3. ด้านเศรษฐกิจ
	3.1 ปรับปรุงตลาดสดให้ได้มาตรฐานอย่างต่อเนื่อง
	3.2 ส่งเสริมวิสาหกิจชุมชน
	3.3 ปรับปรุงภูมิทัศน์ชายทะเลบ้านหน้าศาล
	3.4 ปรับปรุงหลาดริมคลองหัวไทร ให้สามารถเชื่อมต่อกับแหล่งท่องเที่ยวอื่นๆ ในลำน้ำเดียวกัน
	3.5 จัดหาสถานที่และจัดระเบียบให้ประชาชนได้มีที่ทำกิน
4. ด้านสาธารณสุขและสิ่งแวดล้อม
	4.1 ปรับปรุงการจัดเก็บขยะ ให้ครอบคลุมทุกชุมชนไม่ให้มีขยะตกค้าง
	4.2 ดูแลทำความสะอาดถนนสายหลัก และสายรองตลอดจนสถานที่สาธารณะ
	4.3 เพิ่มพื้นที่สีเขียวโดยการปลูกต้นไม้ในที่สาธารณะ และรณรงค์ให้ประชาชนปลูกต้นไม้  ไม้ประดับ  และพืชผักสวนครัว
	4.4 ลดปริมาณขยะโดยรณรงค์ให้ประชาชนนำขยะมา Reuse และ Recycle
	4.5 รณรงค์ให้ประชาชน และชุมชน ทำปุ๋ยหมักจากขยะอินทรีย์

5. ด้านประเพณีและวัฒนธรรม
	5.1 ส่งเสริมและสืบสานประเพณีวัฒนธรรมไทยและประเพณีท้องถิ่น
ที่ดีงาม ทั้งของไทยพุทธ, ไทยมุสลิม, และไทยเชื้อสายจีน 
	5.2 จัดให้ประชาชนได้ร่วมกันทำบุญตักบาตรในเทศกาลวันขึ้นปีใหม่ และในวันมหามงคลต่างๆ
	5.3 เทศกาลสงกรานต์จัดให้ประชาชนได้สรงน้ำขอพรพระพุทธสิหิงส์ 
รดน้ำขอพรผู้สูงอายุ
	5.4 จัดงานประเพณีลากพระ
	5.5 จัดงานประเพณีลอยกระทง
6. ด้านการเมืองการบริหาร
	6.1 ปรับปรุงบริหารองค์กรตามหลักบริหารกิจการบ้านเมืองที่ดี โดยเน้นการมีส่วนร่วมของประชาชน และสามารถตรวจสอบได้
	6.2 พัฒนาปรับปรุงสถานที่ เครื่องมืออุปกรณ์ให้สามารถอำนวยความสะดวกเพียงพอแก่การบริการประชาชน	
6.3 พัฒนาบุคลากรของเทศบาลตำบลหัวไทร ให้มีความรู้ ความสามารถ 
ก้าวทันการเปลี่ยนแปลงของสังคมยุคดิจิทัล
	6.4 ส่งเสริมให้ฝ่ายบริหารและสมาชิกสภาเทศบาลตำบลหัวไทรได้รับการศึกษา อบรมอย่างเหมาะสม
	6.5 ส่งเสริมความสัมพันธ์ที่ดีกับภาครัฐ เอกชน ชุมชน และองค์กรปกครองส่วนท้องถิ่นอื่นๆ เพื่อแลกเปลี่ยนเรียนรู้ ข้อมูล ข่าวสารด้านต่างๆ แสวงหาความร่วมมือด้านอื่นๆ เพื่อประโยชน์สุขของประชาชน
ท่านประธาน และท่านสมาชิกสภาเทศบาลตำบลหัวไทร ที่เคารพ นโยบายทั้ง 6 ด้าน ที่ผมได้แถลงแล้วนั้น เป็นการกำหนดนโยบายที่วางอยู่บนพื้นฐานของความเป็นจริง และตามสภาพปัญหาที่เป็นอยู่ในปัจจุบัน สอดคล้องกับความต้องการของประชาชน แนวทางเดียวกับแผนพัฒนาเทศบาลตำบลหัวไทร และอยู่ภายใต้บังคับแห่งกฎหมาย 

ซึ่งเทศบาลตำบลหัวไทรมีหน้าที่ต้องทำ  หรืออาจทำกิจการใดๆ ในเขตเทศบาล ตามนัยมาตรา  50 ประกอบมาตรา 51 แห่งพระราชบัญญัติเทศบาล พ.ศ. 2496 และที่แก้ไขเพิ่มเติมจนถึงปัจจุบัน 
ภายใต้สถานการณ์การแพร่กระจายของเชื้อโคโรน่าไวรัส หรือ COVID-19 เป็นมหันตภัยต่อมวลมนุษย์ชาติอย่างกว้างขวาง สังคมโลกประสบภาวะเศรษฐกิจตกต่ำอย่างรุนแรง ซึ่งคาดว่าเทศบาลตำบลหัวไทร ก็จะได้รับผลกระทบทางด้านงบประมาณเช่นกัน  อย่างไรก็ตามผมก็ขอให้คำมั่นว่า จะดำเนินการตามนโยบายที่ได้แถลงไว้จนสัมฤทธิ์ผล จะดูแลการใช้จ่ายงบประมาณให้เป็นไปอย่างประหยัดและเหมาะสม       จะบริหารการใช้ทรัพยากร และบุคลากรที่มีอยู่ให้เกิดประสิทธิภาพสูงสุดโดยยึดหลักการบริหารกิจการบ้านเมืองที่ดี มีความโปร่งใส ตรวจสอบได้ ประชาชนมีส่วนร่วม และเพื่อประโยชน์สุขของประชาชนในเขตเทศบาลตำบลหัวไทร อย่างแท้จริง

                                               ขอบพระคุณครับ

	












ท่าน ประธานและท่านสมาชิกสภาเทศบาลที่ เคารพ
ผมขอแสดงความยินดีกับท่านประธานสภาเทศบาล ท่านรองประธานฯ และท่านสมาชิกสภาเทศบาล ทุกท่าน ที่ได้รับเกียรติจากประชาชนเพื่อเข้ามาทำหน้าที่ในสภาแห่งนี้ ขอขอบพระคุณประชาชนทุกท่านที่ใช้สิทธิเลือกตั้ง ซี่งเราทุกคนก็พร้อมที่จะปฏิบัติหน้าที่ เพื่อบ้านเมืองและเพื่อประโยชน์สุขของพี่น้องประชาชนในเขตเทศบาลตำบลหัวไทร
	ผมขอขอบพระคุณท่านประธานสภาฯ และท่านสมาชิกสภาเทศบาล ที่ได้เปิดประชุมสภาฯ เพื่อให้ผมได้แถลงนโยบายต่อสภาเทศบาลในวันนี้ บัดนี้ผมและคณะผู้บริหารพร้อมที่จะปฏิบัติหน้าที่ด้วยความตั้งใจ เต็มความสามารถ เพื่อขับเคลื่อนนโยบายที่ได้แถลงไว้ให้สัมฤทธิ์ผล หวังเป็นอย่างยิ่งว่าจะได้รับความร่วมมือจากสมาชิกสภาเทศบาลทุกท่าน และหวังในความอนุเคราะห์จากปลัดเทศบาล ตลอดจนพนักงานเทศบาลทุกท่าน ขอให้ทุกฝ่ายได้ร่วมกันผนึกกำลัง ปฏิบัติหน้าที่ด้วยความเสียสละ    เต็มความสามารถเพื่อพัฒนาบ้านเมืองเพื่อความอยู่ดีมีสุขของประชาชนในเขตเทศบาลตำบลหัวไทร
	ท่านประธานสภาฯ และท่านสมาชิกสภาเทศบาลที่เคารพ ในสถานการณ์ปัจจุบัน ผมคิดว่าทุกท่านคงจะได้รับทราบข้อมูล COVID – 19 เป็นอย่างดี ซึ่งเป็นมหันตภัยร้ายแรงต่อมวลมนุษย์ชาติ อยู่เหนืออำนาจควบคุม เราทำได้ก็เพียงให้ความร่วมมือกับภาครัฐ แนะนำประชาชนให้ปฏิบัติตามมาตรการของ ศคบ. เช่น รักษาระยะห่าง ใส่แมส  หมั่นล้างมือ ตรวจวัดอุณหภูมิ ใช้แอพไทยชนะ ซี่งเป็นมาตรการเบื้องต้นในการป้องกันตัวเอง แต่อาวุธที่จะกำจัดเชื้อไวรัสได้ร่างกายของเราต้องสร้างขึ้นเอง คือ ภูมิคุ้มกัน และภูมิคุ้มกันจะเกิดขึ้นได้ก็ต้องใช้วัคซีนเข้าไปกระตุ้น ล็อตแรกในส่วนของผู้สูงอายุและผู้ที่อยู่ในกลุ่ม 7 โรคเสี่ยง ทางเทศบาลได้อำนวยความสะดวกได้จองคิวรับวัคซีนครบ    ร้อยเปอร์เซ็นต์ ก็ขอขอบพระคุณท่านปลัด และพนักงานเทศบาลทุกคนที่ได้ช่วยกันบริการอำนวยความสะดวกให้กับประชาชน และให้ช่วยกันทำต่อในล็อตที่ 2 คือผู้ที่มีอายุ 18- 59 ปี เราเตรียมแผนรองรับให้พร้อม ส่วนวัคซีนจะมาเมื่อใดอยู่ที่การจัดสรรของรัฐบาล

	ในช่วงหน้าแล้งที่ผ่านมาประสบปัญหาขาดน้ำประปา ซึ่งปัจจุบันเรามีผู้ใช้น้ำประปา 2400 ราย เต็มกำลังความสามารถในการผลิต แต่ปัญหาที่สำคัญ คือ ความสามารถในการส่งน้ำดิบเข้าสระต่ำกว่าความต้องการใช้ คือได้ประมาณ 60% เท่านั้น สำหรับการแก้ปัญหานี้ผู้บริหารชุดก่อนได้ตั้งโครงการติดตั้งเครื่องสูบน้ำดิบจากคลองชะอวด-แพรกเมือง โดยร่นระยะทางจากเดิม 1,400  เมตร และมีกำลังส่งน้ำสูงกว่าเครื่องเดิม  แต่ตลอด 4 เดือนที่ผ่านมาโครงการไม่คืบหน้า ผมคิดว่าอันดับแรกที่จะต้องรีบดำเนินการก็คือขับเคลื่อนโครงการให้สำเร็จโดยเร็ว เพื่อจะได้บรรเทาความเดือดร้อนของผู้ใช้น้ำ  เมื่อโครงการนี้แล้วเสร็จเราก็สามารถให้บริการจ่ายน้ำประปาได้ตลอด  24  ชั่วโมง  ผมคิดว่าทุกท่านก็ปรารถนาที่จะให้โครงการสำเร็จโดยเร็ว ระหว่างดำเนินการผมขอให้ทุกท่านช่วยทำความเข้าใจกับประชาชนด้วย  เราต้องทำงานร่วมกันเพื่อความอยู่ดีมีสุขของประชาชน
	

ขอบพระคุณครับ












